Helsingin yliopiston Suomen ja Pohjoismaiden historian professori Markku Kuisma on hämmästyttävä energiapakkaus. Jos häneen saataisiin kytkettyä generaattori, virtaa riittäisi varmaan myytäväksi valtakunnan verkkoonkin.

Kuisma on tehnyt yksin ja yhdessä lahjakkaiden oppilaidensa (muun muassa Teemu Keskisarja) kanssa pitkän ja ansiokkaan sarjan talous- ja yrityshistoriallisia kirjoja. Kymmeniä vuosia kestänyt ja yhä jatkuva tutkimus- ja kirjoitusurakka on tehnyt hänestä aihepiirin ehdottoman gurun.

Yleensä Kuisman kirjat ovat paksuja ja tieteellisen viileitä, mutta samalla vetävästi kirjoitettuja ja ajoittain jopa hauskoja. Valtion yhtiötkin on vetävä ja ajoittain hauska. Se ei ole paksu eikä tieteellisen viileä.

Kirja on vahva vetoomus valtion yhtiöomistuksen puolesta.

Kuisma kertoo yksityiskohtaisesti ja vahvalla yrityshistorioitsijan otteella kolmesta yhtiöstä, Enso-Gutzeitista, Outokummusta ja Nesteestä. Yksikään ei Kuisman mielestä olisi syntynyt tai menestynyt yksityisomistuksessa. Lopuksi Kuisma ottaa tähtäimeensä Kauppalehden ex-päätoimittajan Hannu Leinosen Elinkeinoelämän valtuuskunnalle tekemän raportin Laiska jättiläinen – viisi syytä miksi valtion omistusten keventäminen hyödyttäisi Suomea.

Raportti julkaistiin viime keväänä. Sen mukaan valtio voisi saada yksityistämisillä jopa 20 miljardin euron tulot.

Kuisma murskaa Leinosen kaikki yksityistämisen syyt. Leinosen mielestä valtio-omistus syrjäyttää yksityistä yritteliäisyyttä, Kuisman mielestä ei. Leinonen sanoo, etteivät liiketoimintariskit kuulu veronmaksajille.

Kuisma muistuttaa, ettei veronmaksajilla juuri ole maksatettu valtion yhtiöiden toteutuneita riskejä, yksityisiä sitäkin enemmän. Esimerkeiksi käyvät liikepankit ja Talvivaara, alun perin syvästi yksityinen yhtiö, jonka valtio joutui pelastamaan.

Kuisma muistuttaa yksityistämisinnon todellisesta syystä: nopealiikkeiset sijoittajat kaipaavat rahastamisen paikkoja.

”Kaivatkoot. Sen takia ei kannata luopua tuloistaan ja omistuksistaan.”

Suomella ei hänen mielestään ole syytä ”uhrata tuottoisia kruununjalokiviään globaaleihin sijoituspeleihin”.

Valtion yhtiöomistus noussee jälleen otsikoihin, kun pääministeri Juha Sipilä (kesk) esittelee omistajapoliittisia linjauksiaan. Toivottavasti hän ehtii sitä ennen lukea Kuisman painavan pokkarin.

Markku Kuisma: Valtion yhtiöt – Nousu ja tuho. 334 s. Siltala, 2016.